MLDataScientist/Wikipedia-uzbek-2024-05-01 huggingface dataset:
Yangiobod shahri (Angren)

Yangiobod ( , )Oʻzbekiston, Toshkent viloyati Angren tumanidagi shahar hisoblanadi. Aholisi 8900 nafar (2016).

Sovet Ittifoqi davrida uran koni mavjud boʻlganligi sababli bu yer yashirin shaharcha boʻlgan. Hozirgi kunlarda uran qazib olinmaydi va shahar toshkentliklarning yozgi dam olish maskani sifatida tanilgan. Shahardan bir necha kilometr uzoqlikda mineral suv bulogʻi mavjud boʻlib, u shahar va turli shaharlardagi asosiy oqim hisoblanadi.

2021-yilda Yevropa tiklanish va Taraqqiyot bankining 2 million yevro miqdoridagi granti koʻmagida sobiq konda, shuningdek, Chorkesarda atrof-muhitni qayta tiklashga tayyorgarlik boshlandi.

Geografiyasi 
Yangiobod Chotqol tizmasining janubi-sharqiy yon bagʻrida, Dukentsoy va Kattasoy daryolarining qoʻshilish joyida joylashgan. Shahar hududi Kattasoy suvlari bilan sugʻoriladi. Aholi punkti markazi dengiz sathidan 1300 m balandlikda joylashgan.

Yangiobod Angren shahridan shimolda joylashgan. Eng yaqin Angren vokzaliga qadar masofa 22 kmni tashkil qiladi. Ikki shahar oʻrtasida jamoat transporti (avtobus va mikroavtobuslar) mavjud.

Aholisi 
1989-yilgi aholini roʻyxatga olish maʼlumotlariga koʻra Yangiobodda 11709 kishini, 2004-yil holatiga koʻra, aholi soni 9000 kishini tashkil qilgan. 2023-yil holatiga koʻra, aholi soni 500 kishidan kam boʻlgan.

Sovet davrida shahar aholisining asosiy qismi SSSRning Yevropa qismi vakillari tashkil qilgan (asosan ruslar, shuningdek, ukrainlar va boshqa millat vakillari). Ular mehnati uran konlarida ishlatilgan ishchilar va mahbuslar edi.

Yangiobod tuzum shahri boʻlgan yillarda viloyatning tub xalqlari – oʻzbeklar, qozoqlar va tojiklar kam sonli boʻlgan. Hozirda shahar aholisining asosiy qismini SSSR parchalanganidan keyin shaharga kelgan oʻzbeklar va tojiklarni tashkil etadi. Ular koʻpincha dam olish uchun uy sotib olishadi.

Infratuzilmasi 
Yangiobodda sanoat va qurilish korxonalari, avtovokzal, pochta, savdo, xizmat koʻrsatish va madaniyat muassasalari tarmogʻi mavjud.

Oʻzbekiston milliy ensiklopediyasida (2000–2006) maʼlumotlarga koʻra, Yangiobodda umumiy oʻrta taʼlim maktabi, madaniyat saroyi, kutubxona, poliklinika, feldsherlik punkti, dorixona faoliyat koʻrsatgan.

Diqqatga sazovor joylari 
Shahar yaqinida, undan bir necha kilometr uzoqlikda, Kattasoy daryosi vodiysida, 1970-yillarning boshida yopiq uran koni negizida tashkil etilgan Yangiobod sayyohlik markazi joylashgan. Lager yaqinida qishki changʻi sporti uchun bir nechta joylar mavjud.

Shahardan taxminan 10 km uzoqlikda joylashgan Dukentsoy daryosi vodiysida, 2000 m mutlaq balandlikda Toshkent Oʻrta Osiyo mintaqaviy ilmiy-tadqiqot gidrometeorologiya institutining ilmiy laboratoriyasi – qor koʻchkisi stansiyasi joylashgan.

Stansiya 1958-yilda shahar atrofida faoliyat yuritayotgan uran konlarini qor koʻchkilaridan himoya qilish maqsadida tashkil etilgan boʻlib, Oʻzbekiston Respublikasi hududidagi birinchi qor koʻchki stansiyasi hisoblanadi.

Manbalar 

Oʻzbekiston shaharlari
Toshkent viloyati aholi punktlari
Koordinatalar Vikimaʼlumotlarda
Umarali Qodirov

Umarali Doʻstqobilovich Qodirov (1974-yil 16-oktyabr, Muzrabot tumani, Surxondaryo viloyati, Oʻzbekiston SSR) — oʻzbekistonlik olim, psixologiya fanlari doktori, professor.

Biografiyasi 
Umarali Qodirov 1974-yil 16-oktyabr Muzrabot tumanida oʻqituvchi oilasida tugʻilgan. 1991—1996-yilda Termiz davlat universiteti oʻzbek va tojik filologiyasi fakultetini oʻzbek tili va adabiyoti oʻqituvchisi mutaxassisligi boʻyicha tugatgan. 2015—2016-yili Oʻzbekiston Respublikasi Prezidenti huzuridagi Davlat va jamiyat boshqaruvi akademiyasida tahsil olgan. 1996—1998-yillarda Surxondaryo viloyatidagi 10-maktab internat oʻqituvchisi, 1998—2002-yillarda Nizomiy nomidagi Toshkent davlat pedagogika universiteti aspiranti, 2002—2008-yillarda Oʻzbekiston davlat jahon tillari universiteti ichki nazorat va monitoring boʻlimi boshligʻi, 2009—2010-yillarda Oʻzbekiston Respublikasi Xalq taʼlimi vazirligining mas’ul xodimi, 2008—2011-yillarda Nizomiy nomidagi Toshkent davlat pedagogika universiteti doktoranti, 2012-yilda Oʻzbekiston davlat jismoniy tarbiya instituti „Pedagogika va psixologiya“ kafedrasi mudiri, 2012—2014-yillarda respublika „Oila“ ilmiy-amaliy markazi yetakchi ilmiy xodimi; 2014—2017-yillarda Surxondaryo viloyati xalq taʼlimi xodimlarini qayta tayyorlash va ularning malakasini oshirish instituti rektori, 2017—2018-yillarda Surxondaryo viloyati hokimligi tashkiliy- nazorat guruhi rahbari, 2018—2022-yillarda Surxondaryo viloyati xalq taʼlimi xodimlarini qayta tayyorlash va ularning malakasini oshirish hududiy markazi direktori lavozimida ishlagan. 2022-yil 20-iyuldan Surxondaryo viloyati pedagoglarni yangi metodikalarga oʻrgatish milliy markazi direktoridir.

Ilmiy faoliyati 
2002-yilda Oʻzbekiston Milliy universitetida „Badiiy ijodiyotda ijtimoiy-psixologik va etnopsixologik muammolar talqini (Abdulla Qodiriy romanlari asosida)“ mavzusida nomzodlik dissertatsiyasini, 2020-yilda Toshkent davlat pedagogika universitetida „Yoshlarni destruktiv gʻoyalar taʼsiridan himoyalashning ijtimoiy-psixologik xususiyatlari“ mavzusida doktorlik dissertatsiyasini himoya qilgan. 200 dan ortiq ilmiy ishlar, 3 ta darslik, 1 ta monografiya, 16 ta oʻquv-uslubiy qoʻllanma muallifi. Xalqaro „Antik dunyo“ — „Antique world“ akademiyasining akademigi, Turon fanlar akademiyasining akademigi va prezidiumi aʼzosi, Oʻzbekiston Respublikasi Xalq taʼlimi aʼlochisi.

Manbalar 

Oʻzbekiston olimlari
Fan doktorlari
Professorlar
Termiz davlat universiteti bitiruvchilari
Rektorlar
Odil Qoʻysinov

Odil Almurotovich Qoʻysinov (1979-yil 31-yanvar, Piskent tumani, Toshkent viloyati, Oʻzbekiston SSR) — oʻzbekistonlik olim, pedagogika fanlari doktori, professor.

Biografiyasi 
Odil Qoʻysinov 1979-yil 31-yanvar Piskent tumanida tugʻilgan. 1996—2000-yillarda Nizomiy nomidagi Toshkent davlat pedagogika universiteti „Kasb taʼlimi“ fakultetini tugatgan. 2000—2002 -illarda mazkur universitetning magistratura hamda 2002—2005-yillarda aspiranturasida oʻqigan. 2002—2008-yillarda shu universitetda oʻqituvchi, 2008—2010-yillarda dotsent vazifasini bajaruvchi, 2010—2012-yillarda dotsent, 2012— 2015-yillarda kafedra mudiri, 2015—2020-yillarda universitetda maʼnaviy-maʼrifiy hamda yoshlar bilan ishlash boʻyicha prorektor lavozimida ishlagan. 2020-yildan Vazirlar Mahkamasi huzuridagi Taʼlim sifatini nazorat qilish davlat inspeksiyasi boshligʻi oʻrinbosari lavozimida faoliyat koʻrsatib kelmoqda.

Oilasi 
Oilali, 3 nafar farzandi bor.

Ilmiy faoliyati 
2008-yil „Kasb taʼlimi yoʻnalishi bakalavr oʻqituvchilarni tayyorlashda mustaqil taʼlimning ilmiy-metodik asoslari“ mavzusidagi nomzodlik dissertatsiyasini himoya qilib, pedagogika fanlari nomzodi ilmiy darajasini olgan. 2010-yilda dotsent unvoni berilgan. 2019-yilda „Kompetentli yondashuv asosida boʻlajak oʻqituvchilarning kasbiy-pedagogik ijodkorligini rivojlantirish texnologiyalari“ mavzusidagi pedagogika fanlari doktori (DSc) dissertatsiyasini himoya qilgan va 2022-yilda professor ilmiy unvoni berilgan.200 ga yaqin ilmiy maqolalar, 5 ta monografiya, 7 ta darslik, 33 ta oʻquv metodik qoʻllanma, 10 ta elektron darslik muallifi. Koʻpgina xalqaro (Chexiya, Rossiya, Yaponiya, Xitoy, Ruminiya va Hindiston) va respublika miqyosida oʻtkazilgan ilmiy anjumanlarda maʼruzalar bilan ishtirok etgan. 2015-yilgi umumiy oʻrta taʼlim maktablarining 5-sinfi uchun „Mehnat taʼlimi“ darsligining hamda 2017-yilgi
6-7-sinflari uchun „Texnologiya“, 2022-yilgi 6-sinflar va 7-sinflar uchun „Texnologiya“ darsliklari mualliflaridan biri. 2015-yilda „Xalq taʼlimi aʼlochisi“ koʻkrak nishoni sohibi boʻlgan. 2018 yil Xitoyning „Shansi Normal University“ faxriy professori unvoni sohibi boʻlgan. 2021-yilda „Oʻzbekiston Respublikasi mustaqilligining 30 yilligi“ koʻkrak nishoni bilan taqdirlangan.

Manbalar

Havolalar  
 Odil Qoʻysinov Google Scholar
Oʻzbekiston olimlari
Fan doktorlari
Professorlar
Toshkent davlat pedagogika universiteti bitiruvchilari
Xalq taʼlimi aʼlochisi koʻkrak nishoni sohiblari
Dilbar Rashidova

Dilbar Karimovna Rashidova (1958-yil 22-iyun, Toshkent, Oʻzbekiston SSR) — oʻzbekistonlik olima, qishloq xoʻjaligi fanlari doktori, professor.

Biografiyasi 
Dilbar Rashidova 1958-yil 22-iyun Toshkentda tugʻilgan. 1980-yilda Toshkent qishloq xoʻjalik institutini tamomlagan. 1980—1983-yillarda Oʻzbeskiton Fanlar akademiyasi Oʻsimliklar eksperimental biologiyasi institutida laborant, 1983-yilda Toshkent qishloq xoʻjalik institutida kichik ilmiy xodim, 1984—1987-yillarda Oʻzbeskiton Fanlar akademiyasi Oʻsimliklar eksperimental biologiyasi institutida stajyor-tadqiqotchi, 1987—1993-yillarda „Uzselxozximiya“da muhandis, katta agroximik, 1993—1997-yillarda „Wolfson Sharq Enterprises“ kompanitasi direktor muovini, 1997—2002-yillarda „Spesingeo“ firmasi direktor muovini, 2002—2014-yillarda respublika qishloq xoʻjalik ekinlari birlamchi urugʻchiligi va urugʻshunoslik stansiyasi laboratoriya mudiri lavozimida faoliyat koʻrsatgan. 2014-yildan Paxta seleksiyasi, urugʻchiligi va yetishtirish agrotexnologiyalari ilmiy-tadqiqot instituti „Oʻsimliklar biokimyosi va fiziologiyasi“ laboratoryasida loyiha rahbari.

Oilasi 
Oilali, 3 nafar farzandi bor.

Ilmiy faoliyati 
2010-yilda nomzodlik, 2016-yilda doktorlik dissertatsiyasini himoya qilgan, 2021-yilda professorlik ilmiy unvoni berilgan. Dilbar Rashidova tomonidan gʻoʻza chigiti va oʻsimligining rivojlanish jarayonlariga Bombyx Moridan ajratib olingan xitozan va uning xosilalari bilan kapsulalangan polimer tizimining taʼsiri aniqlangan. Gʻoʻzaning mahalliy UZXITAN polimer preparati bilan kapsulalangan urugʻlarida kechadigan oʻsish va rivojlanish jarayonlari koʻrib chiqib, fotosintetik jarayonga turli tashqi va ichki omillarning taʼsiri oʻrgangan, UZXITAN, karboksimetilxitozan (KMX), va shuningdek mis xitozan metallokompleksini urugʻlarni kapsulalashda qoʻllashning samaradorligi aniqlagan. 280 dan ortiq ilmiynmaqolalar, 6 ta monografiya, 6 ta tavsiyanoma, 5 ta patent va risolalar muallifi. Dilbar Rashidova tomonidan „Семеноводство и семеноведение сельскохозяйственных культур“, „Qishloq xoʻjaligi mahsulotlarini tishtirishda polimer shaklli preparatlarning qoʻllanilishi“, „Совершенствование определения качества посевных семян сельскохозяйственных культур“  va „Применение биологически активных полимеров на хлопчатнике“ nomli monografiyalar chop ettirilgan. 2021-yilda Oʻzbekiston Respublikasi mustaqilligining 30 yilligi esdalik nishoni bilan taqdirlangan. Toshkent viloyati „Olima“ uyushmasi raisi.

Manbalar

Havolalar  
 Dilbar Rashidova Google Scholar

Oʻzbekistonlik olim ayollar
Qishloq xoʻjaligi sohasi olimlari
Fan doktorlari
Professorlar
Toshkent davlat agrar universiteti bitiruvchilari
Atanazar Raximov

Atanazar Karimovich Raximov (1971-yil 25-iyun, Xorazm viloyati, Oʻzbekiston SSR) — oʻzbekistonlik olim, pedagogika fanlari doktori, professor.

Biografiyasi 
Atanazar Raximov 1971-yili 25-iyun Xorazm viloyatida tugʻilgan. 1988—1993-yillarda Nizomiy nomidagi Toshkent davlat pedagogika instituti „Tabiiy geografiya“ fakultetining „Geografiya-biologiya“ taʼlim yoʻnalishini tamomlagan. Mehnat faoliyatini 1993-yildan Toshkent davlat universiteti biologiya-tuproqshunoslik fakulteti „Gʻoʻza genetikasi muammolari“ ilmiy laboratoriyasida katta laborant lavozimidan boshlagan. Keyinchalik Oʻzbekison Fanlar akademiyasi Genetika ilmiy-tadqiqot instituti aspiranturasida tahsil olgan. 1998-yildan Xorazm Maʼmun Akademiyasida kichik ilmiy xodim sifatida faoliyatini davom ettirgan. 2003-yildan Oʻzbekiston Milliy universiteti genetika va sitoembriologiya kafedrasida assistent, oʻqituvchi, katta oʻqituvchi, dotsent vazifasini bajaruvchi, dotsent, 2016-yildan oʻquv ishlari boʻyicha dekan muovini, genetika va sitoembriologiya kafedrasi mudiri, fakultetning oʻquv-uslubiy kengashi raisi hamda biologiya-tuproqshunoslik fakulteti dekani sifatida faoliyat yuritgan. 2019-yildan Chirchiq davlat pedagogika instituti Tabiiy fanlar fakulteti dekani lavozimida faoliyat koʻrsatib kelmoqda.

Oilasi 
Oilali, 5 ta farzandi bor.

Ilmiy faoliyati 
2006-yil 29-noyabrda Oʻzbekison Fanlar akademiyasi Genetika va oʻsimliklar eksperimental biologiyasi institutida „Izucheniye geneticheskogo kontrolya markyornyx priznakov pri skreshivanii novyx izogennyx liniy xlopchatnika“ mavzusida nomzodlik dissertatsiyasini himoya qilgan. 2012-yilda dotsent ilmiy unvoni berilgan. 2019-yil 12-martda Oʻzbekiston Milliy universitetida „Talabalarda tabiiy-ilmiy dunyoqarashni rivojlantirish metodikasini takomillashtirish („Evolyutsion taʼlimot“ fanini oʻqitish misolida)“ mavzusida doktorlik ishinihimoya qilgan. 100 dan ortiq ilmiy-uslubiy ishlar, jumaladan 70 dan ortiq ilmiy maqola, oliy taʼlim muassasalarining biologiya taʼlim yoʻnalishlari talabalari uchun 3 ta darslik, 3 ta monografiya, 7 ta oʻquv qoʻllanma, 2 ta ilmiy jamoaviy monografiya, 3 ta uslubiy qoʻllanmalar muallifi.

Manbalar

Havolalar  
 Atanazar Raximov Google Scholar

 

Oʻzbekiston olimlari
Fan doktorlari
Oʻzbekiston professorlari
Dekanlar
Toshkent davlat pedagogika universiteti bitiruvchilari
Oritiyasimon lola

Oritiyasimon lola () — loladoshlar oilasi, lola turkumiga mansub, bir urugʻpallali, koʻp yillik, piyozchali oʻsimlik. Birinchi marta 1935—yilda rus botanigi Aleksey Ivanovich Vvedenskiy tomonidan tasvirlangan. Oʻzbekiston Respublikasi Qizil kitobiga yoʻqolish arafasida turgan, endemik oʻsimlik sifatida kiritilgan. Surxondaryo viloyati To‘polondaryo havzasida tarqalgan.

Tavsifi 
Balandligi 7—12 sm ga yetadigan koʻp yillik, piyozchali oʻsimlik. Yetarlicha yorugʻlik boʻlganda yaxshi oʻsadi. Piyozchasi maxsus vegetativ koʻpayish organi, tuxumsimon shaklda diametri 1,5 sm, tashqi qobigʻi qogʻozsimon, rangi kulrang-qoʻngʻir, ichki tomoni toʻrsimon, momiq tuk bilan qoplangan. Barglari 2 dona, butun, bir-biriga yaqin joylashgan, shakli egri-bugri. Gullari ikki jinsli, yakka joylashgan, gultojibarglari oq rangda, tubida sariq dogʻi bor. Changchi iplari sariq, ostki qismi uzun kipriksimon tuk bilan qoplangan. Changdonlari och binafsha rangda. May iyun oylarida gullab mevasi iyul-avgustda yetiladi. Gullaganda xushboʻy hid chiqaradi. Mevasi — jigarrang yoki yashil rangdagi, uch boʻlakli koʻsak meva. Urug‘idan va piyozchasidan koʻpayadi.

Tarqalishi va oʻsish sharoiti 
Tabiatda yakka—yakka holatda tarqalgan. Surxondaryo viloyati, Hisor tizmasi, To‘polondaryo havzalardi uchraydi. Dengiz sathidan 2500-3000 m balandlikdagi tosh—shagʻalli tuproqlarda oʻsadi. Gullarining uzib olinishi va chorva mollarining koʻplab boqilishi natijasida soni kamayib ketgan. 1980—yilda lola tuplarini topish uchun uyushtirilgan tadqiqot ishlari ijobiy natija bermagan. Oʻzbekiston Respublikasi Fanlar akademiyasi bogʻida 1975—yildan buyon ekib oʻstirilmoqda. Tabiatda yovvoyi holatda saqlanib qolgan turlari nazorat ostiga olingan.

Manbalar 

Surxondaryo viloyati geografiyasi
Manzarali o‘simliklar
Nodira Saidaxmedova

Nodira Ilxomovna Saidaxmedova (1974-yil 29-noyabr, Jizzax, Jizzax viloyati, Oʻzbekiston SSR) — oʻzbekistonlik olima, iqtisodiyot fanlari doktori, dotsent.

Biografiyasi 
Nodira Saidaxmedova 1974-yil 29-noyabr Jizzax shahrida ziyoli oilasida tugʻilgan. 1996-yilda Toshkent davlat iqtisodiyot universitetini tugatgan, 2009—2010-yillarda Oʻzbekiston Respublikasi Prezidenti huzuridagi Davlat va jamiyat qurilishi akademiyasida tahsil olgan. 1996—2022-yillarda Jizzax politexnika institutida assistent oʻqituvchi, katta oʻqituvchi, dotsent, ichki nazorat va monitoring boʻlimi boshligʻi, ilmiy ishlar boʻyicha prorektor, dekan, 2007—2011-yillarda Jizzax tumani ijtimoiy iqtisodiyot kasb-hunar kolleji direktori lavozimida ishlagan. Hozirgi kunda Nizomiy nomidagi Toshkent davlat pedagogika universitetida „Taʼlim menejmenti“ kafedrasi mudiri lavozimida faoliyat olib bormoqda.

Ilmiy faoliyati 
2006-yilda Toshkent Davlat iqtisodiyot universitetida „Isteʼmol tovarlari marketingi tizimida tovar siyosatini shakllanishi“ mavzusida nomzodlik dissertatsiyasini, 2020-yilda Toshkent irrigatsiya va qishloq xoʻjaligini mexanizatsiyalash muhandislari institutida „Oziq-ovqat xavfsizligini taʼminlashning nazariy jihatlari va ustuvor yoʻnalishlari“ mavzusida doktorlik (DSc) dissertatsiyasini himoya qildi. 150 dan ortiq ilmiy maqola, 20 dan ortiq oʻquv adabiyotlar, 4 ta monografiya, 3 ta patent guvohnomasi muallifi. Oʻzbekiston Respublikasi mustaqilligining 20 yilligi esdalik nishoni bilan taqdirlangan.

Manbalar 

Oʻzbekistonlik olim ayollar
Fan doktorlari
Dotsentlar
Dekanlar
Toshkent davlat iqtisodiyot universiteti bitiruvchilari
Zokir Raximov

Zokir Toshtemirovich Raximov (1979-yil, Koson tumani, Qashqadaryo viloyati, Oʻzbekiston SSR) — oʻzbekistonlik olim, pedagogika fanlari doktori, professor.

Biografiyasi  
Zokir Raximov 1979-yil Koson tumanida tugʻilgan. 2004-yilda Qarshi muhandislik-iqtisodiyot institutida bakalavr, 2007-yilda Qarshi davlat universitetini magistraturasini tamomlagan. 2004—2020-yillarda Qarshi muhandislik-iqtisodiyot institutida kabinet mudiri, assistent, katta oʻqituvchi, „Kasb taʼlimi“ kafedrasi mudiri, 2020—2021-yillarda Kasbi oziq-ovqat sanoati texnikumi direktori lavozimida ishlagan. 2022-yildan Shahrisabz davlat pedagogika instituti Pedagogika kafedrasi mudiri lavozimida faoliyat yuritib kelmoqda.

Ilmiy faoliyati 
„Kasbiy pedagogika“, „Kasb taʼlimi metodikasi“, „Taʼlim texnologiyalari“, „Maxsus fanlarni oʻqitish metodikasi“ darsliklari, „Pedagogika“, „Pedagogik texnika“, „Pedagogik texnologiyalar“, „Kasbiy pedagogika“, „Tarbiyaviy ishlar metodikasi“, „Texnik tizimlarda axborot texnologiyalari“, „Taʼlim texnologiyalari“ oʻquv qoʻllanmalari, „Umumiy pedagogika“, „Kasbiy pedagogika“, „Kasb taʼlimi metodikasi“, „Taʼlim texnologiyalari“, „Maxsus fanlarni oʻqitish metodikasi“, „Tarbiyaviy ishlar metodikasi“ elektron darslik mobil ilovalari, „Taʼlim texnologiyalari“ elektron oʻquv qoʻllanma va „Maxsus fanlarni oʻqitish metodikasi“ elektron oʻquv-uslubiy majmua dasturlari, 100 dan ziyod ilmiy maqolalar cmuallifi. 2018-yilda pedagog olim Muslimov Narzulla Alixanovich ilmiy rahbarligida „Taʼlimning mobillashuvi sharoitida talabalar oʻquv-bilish faoliyatini rivojlantirish metodikasini takomillashtirish“ mavzusida kasb-hunar taʼlimi nazariyasi va metodikasi ixtisosligi boʻyicha (PhD) doktorlik dissertatsiyasini himoya qilib, pedagogika fanlari boʻyicha falsafa doktori ilmiy darajasiga ega boʻlgan. 2019-yilda dotsent ilmiy unvoni, 2021-yilda professor ilmiy unvoni berilgan. 2022-yilda „Innovatsion yondashuv asosida boʻlajak kasb taʼlimi oʻqituvchilarining oʻquv-bilish kompetentligini rivojlantirish texnologiyasi“ mavzusida kasb-hunar taʼlimi nazariyasi va metodikasi ixtisosligi boʻyicha (DSc) doktorlik dissertatsiyasini himoya qilib, pedagogika fanlari doktori (Doctor of Sciense) ilmiy darajasiga ega boʻldi. 2022-yilning 27-martidan Turon Fanlar akademiyasi akademigi.

Manbalar 

Oʻzbekiston olimlari
Fan doktorlari
Professorlar
Mohinur Saidova

Mohinur Jonpoʻlatovna Saidova (1991-yil 15-dekabr, Buxoro, Buxoro viloyati, Oʻzbekiston SSR) — oʻzbekistonlik olima, pedagogika fanlari doktori, dotsent.

Biografiyasi 
Mohinur Saidova 1991-yil 15-dekabr kuni Buxoro shahrida tavallud topgan. 2009—2013 yillarda Buxoro davlat universiteti Pedagogika fakultetida tahsil olgan. 2009—2020-yillarda Buxoro shahar 123-maktab internati oʻqituvchisi, 2020—2021-yillarda Buxoro davlat universiteti Boshlangʻich taʼlim metodikasi kafedrasi oʻqituvchisi, 2021—2022-yillarda Buxoro davlat universitetining Pedagogika instituti Boshlangʻich taʼlim nazariyasi va metodikasi kafedrasi mudiri, 2022-yildan hozirga qadar Buxoro davlat pedagogika instituti Boshlangʻich taʼlim fakulteti kafedra mudiri lavozimida faoliyat koʻrsatmoqda.

Ilmiy faoliyati 
2020-yilda „Boshlangʻich sinf matematika darslarida axborot texnologiyalaridan foydalanish metodikasini takomillashtirish“ mavzusida nomzodlik dissertasiyasini, 2022-yilda „Masofaviy taʼlim sharoitida boʻlajak boshlangʻich sinf oʻqituvchisining metodik tayyorgarligini takomillashtirish“ mavzusida doktorlik ishini qilgan. 2020-yilda pedagogika fanlari boʻyicha falsafa doktori ilmiy darajasini, 2022-yilda pedagogika fanlari doktori ilmiy darajasini, 2022-yilda dotsent ilmiy unvonini oldi. 7 ta dasturiy mahsulotga mualliflik guvohnomasi, 12 dan ortiq darslik, oʻquv qoʻllanmalari, 100 dan ortiq ilmiy maqolalar muallifi. Boshlang‘ich sinf o‘qituvchilari uchun veb-sayt (http://dlpe-method.com/) yaratgan bo‘lib, mazkur sayt masofaviy ta’lim sharoitida bo‘lajak boshlang‘ich sinf o‘qituvchilarining metodik tayyogarligini takomillashirishga xizmat qiladi.

Manbalar

Havolalar  
 Mohinur Saidova Google Scholar
Oʻzbekistonlik olim ayollar
Fan doktorlari
Dotsentlar
Buxoro davlat universiteti bitiruvchilari
Ilhomjon Siddiqov

Ilhomjon Hakimovich Siddiqov (1959-yil 10-iyun, Xoʻjaobod tumani, Andijon viloyati, Oʻzbekiston SSR) — oʻzbekistonlik olim, texnika fanlari doktori (2015), professor (2016).

Biografiyasi 
Ilhomjon Siddiqov 1959-yil 10-iyun Xoʻjaobod tumanida tugʻilgan. 1976—1981-yillarda Toshkent politexnika institutida oʻqigan. 1981—1992-yillarda Toshkent politexnika instituti assistenti, oʻqituvchisi, 1992—2001-yillarda Toshkent davlat texnika universiteti dotsenti, energetika markazi fakulteti dekani muovini, 2001—2002-yillarda Toshkent davlat texnika universiteti kadrlar boʻlimi boshligʻi, 2002—2005-yillarda Toshkent davlat texnika universiteti elektrstansiyalari kafedrasi mudiri, 2005—2014-yillarda Toshkent davlat texnika universiteti elektrstansiyalari tarmoqlari va tizimlari kafedrasi dotsenti, 2014—2017-yillarda Toshkent axborot texnologiyalari universiteti energiya taʼminlash tizimlari kafedrasi mudiri lavozimida ishlagan. 2017-yildan Muhammad al-Xorazmiy nomidagi Toshkent axborot texnologiyalari universiteti energiya taʼminlash tizimlari kafedrasi professori.

Ilmiy faoliyati 
Ilhomjon Siddiqov 300 dan ortiq ilmiy-uslubiy ishlar, shu jumladan 4 ta darslik, 6 ta oʻquv qoʻllanma, 5 ta monografiya, 60 dan ortiq ilmiy maqolalar va 100 dan ortiq maʼruza tezislari, 20 dan ortiq uslubiy ishlar, 6 ta ixtiro, 8 ta ixtiro foydali modeliga patent hamda 20 dan ortiq dasturiy taʼminot guvohnomasi, 3 ta oʻquv qoʻllanmalar muallifi hisoblanadi. 2023-yildan Jahon Bankining loyihalarni boshqaruv guruhi filialida „Energiya samaradorlikni oshirish“ koordinatori.

Manbalar 

Oʻzbekiston olimlari
Fan doktorlari
Professorlar
Toshkent davlat texnika universiteti bitiruvchilari